Kristinn HU kemur til hafnar í Ólafsvík rétt eftir hádegi í dag í leiðindaveðri , en aflinn hjá Kristni var 12 tonn . mbl.is / Alfons Alfons Finnsson skrifar frá Ólafsvík Loks gerði stund milli stríða hjá sjómönnum á Snæfellsnesi í gærkvöldi þegar gerði ágætisveður eftir kvöldmat og drifu smábátasjómenn sig á hafið . Veðurspá gerði ráð fyrir blíðu fram í morgunsárið og síðan vaxandi vindi þegar leið á morguninn og því var um að gera að skella sér á sjóinn meðan hægt var og voru bátarnir komnir flestir að landi snemma morguns , og flestir með ágætisafla eins og Særif SH frá Rifi sem var með 10 tonn og netabáturinn Magnús SH var með 13 tonn . Þessir bátar lönduðu á Rifi Í Ólafsvík og var línubáturinn Kristinn HU með 12 tonn , netabáturinn Ólafur Bjarnarson var með 5 tonn , dragnótabáturinn Gunnar Bjarnarson var með 6 tonn í fáum köstum . Netbáturinn Bárður SH var einnig með góðan afla eða 8 tonn . Að sögn Andra Steins Benediktssonar , framkvæmdastjóra fiskmarkaðar Snæfellsbæjar , var gott verð á fiskinum í dag , en alls voru seld 60 tonn af þorski og 50 tonn af ýsu á fiskmörkuðum á Íslandi í dag og var meðalverð á þorski 456 krónur en þorskur sem er yfir 8 kíló fór á 680 krónur og meðalverð á ýsu var 365 krónur á kílóið . Það er búð að vera hátt fiskverð að undanförnu segir Andri og mikil eftirspurn þar sem stanslausar brælur hafa verið það sem er af þessu ári og bátar lítið komist á sjó auk þess sem bræluspá sé fram undan segir Andir að lokum .